[Video] Rukwind waai vragmotor op hoofweg om‘n Skermskoot uit die video ŉ Man van die Amerikaanse deelstaat Wisconsin is ongedeerd nadat sterk windvlae van ongeveer 100 km per uur die vragmotor wat hy op ŉ hoofweg bestuur het, omgewaai het. Rukwinde het Woensdag van vroegoggend in die suidelike dele van dié deelstaat geloei en motoriste is gewaarsku om die nodige voorsorgmaatreëls te tref deur hul spoed drasties te verminder. Sean Chamber, ŉ motoris, het aan Fox6-nuusnetwerk vertel dié voorval het voor hom afgespeel toe hy op pad was na Nebraska. “Die wind het die vragwa van die vragmotor vir byna ŉ myl (ongeveer 1,6 km) konstant opgelig. Die bestuurder het beheer probeer terugkry, maar ná hy oor ŉ bult gery het, het die wind die vragmotor bloot geskep en omgegooi,” sê hy. Die bestuurder het nie ernstige beserings opgedoen nie, maar wel ŉ paar kneusplekke gehad. Volgens Fox6 is minstens 12 ander vragmotors ook in dieselfde deelstaat deur swaar wind omgewaai. Talle groot bome het ook in die slag gebly. WAARSKUWING: Die persoon in die video laster twee keer. Maroela Media kon dit ongelukkig nie verwyder uit die video nie. https://www.facebook.com/776657952462579/videos/1132664296861941/ Bron: Fox6